B. Bugár, podpredseda NR SR: (2001-10-31):
Budeme pokračovať druhým čítaním o vládnom návrhu zákona o poštových službách . Vládny návrh zákona ste dostali pred prvým čítaním ako tlač 1020, spoločnú správu ako tlač 1020a. Vládny návrh zákona odôvodní minister dopravy, pôšt a telekomunikácií Slovenskej republiky Jozef Macejko. Pán minister, máte slovo. J. Macejko, minister dopravy, pôšt a telekomunikácií SR: Ďakujem pekne. Vážený pán podpredseda, milé poslankyne, vážení páni poslanci. Vypracovanie predloženého návrhu zákona vyplynulo z programového vyhlásenia vlády. Vláda tento návrh prerokovala a schválila svojím uznesením zo dňa 16. mája tohto roku. Návrh je vypracovaný v súlade so schváleným legislatívnym zámerom, ktorého podstata spočívala v harmonizácii právnej úpravy o poštových službách s právnou úpravou Európskej únie, ktorá je daná najmä smernicou Európskeho parlamentu č. 97/67 o Európskych spoločenstvách o spoločných pravidlách rozvoja vnútorného trhu poštových služieb spoločenstva. Návrh je v súlade s Ústavou Slovenskej republiky. Predložený návrh bol vypracovaný aj vo väzbe na medzinárodné dohody a dohovory, ktorými je Slovenská republika ako člen Svetovej poštovej únie viazaná. Ide najmä o ústavu Svetovej poštovej únie, Svetový poštový dohovor a dohodu o poštových platobných službách. Predloženým návrhom sa vytvára priestor na uskutočňovanie postupnej liberalizácie poštového odvetvia so zachovaním záujmu štátu pri poskytovaní univerzálnej poštovej služby. Navrhnutý zákon všeobecne vymedzuje pravidlá trhu s poštovými službami, ustanovenia o univerzálnej poštovej službe, ktorú je štát povinný zabezpečiť. Pôsobnosť štátnej regulácie poštových služieb a cenové regulácie, ako aj štátneho dohľadu, ako aj práva a povinnosti vyplývajúce pri poskytovaní poštových služieb a univerzálnej služby. Zákon vytvára predpoklady a podmienky na rovnováhu na trhu poštových služieb. Pokiaľ ide o riešenie štátnej regulácie, navrhuje sa v súlade s požiadavkami Európskej únie vytvoriť nezávislý Poštový regulačný úrad. Finančné nároky s tým spojené sú riešené v rámci prostriedkov ministerstva dopravy, pôšt a telekomunikácií. Teda návrh zákona bol vypracovaný bez finančných dôsledkov na štátny rozpočet. Predložený návrh zákona má navrhovanú účinnosť od 1. januára 2002 a nahrádza zákon z roku 1946. Návrh bol prerokovaný v Rade hospodárskej, sociálnej dohody s tým, že do návrhu boli zapracované ustanovenia upravujúce príspevok na kompenzáciu straty z povinného poskytovania univerzálnej služby. Z prerokovania vládneho návrhu o poštových službách vo výboroch Národnej rady vyplynuli viaceré pozmeňujúce a doplňujúce návrhy, ktoré sú uvedené v spoločnej správe výborov s príslušným odporúčaním gestorského výboru. Všetky pozmeňujúce a doplňujúce návrhy uvedené v spoločnej správe, ktoré odporúča gestorský výbor schváliť, ako predkladatelia návrhu akceptujeme. Chcel by som ešte na záver oceniť prácu výborov pri posudzovaní tohto zákona, oceniť spoluprácu ministerstva a výboru, ako aj spoluprácu koalície a opozície, ktorá pri tomto zákone bola výsostne korektná, odborná. Z výsledkov doterajších prerokovaní zákona o poštových službách vyplýva, že očakávané predpoklady, ktoré od neho očakávame, tento zákon splní, a preto odporúčam Národnej rade ho schváliť v druhom čítaní. Ďakujem pekne, pán podpredseda.